Сливница (община)
Община Сливница се намира в Западна България и е една от съставните общини на Софийска област.

География

Географско положение, граници, големина 
Общината се намира в западната част на Софийска област. С площта си от 187,433 km2 е 14-а по големина сред 22-те общини на областта, което съставлява 2,65% от територията на областта. Границите ѝ са следните:
 на север – община Драгоман;
 на изток – община Костинброд.
 на югоизток – община Божурище;
 на югозапад – община Брезник, област Перник.

Природни ресурси

Релеф 
Релефът на общината е равнинен, хълмист и ниско планински и територията ѝ попада в пределите на Софийската котловина и планината Вискяр.

Около половината от територията на община Сливница се заема от западните части на Софийската котловина с надморска височина между 600 и 650 m. Югоизточно от град Сливница, на границата с община Костинброд, в коритото на Сливнишка река е най-ниската ѝ точка 565 m н.в.

Югозападно от Софийската котловина релефът става хълмист и започва да се повишава, като постепенно преминава в ниско планински. Тук са разположени североизточните ридове на ниската планина Вискяр. Най-високата ѝ точка в пределите на община Сливница е връх Мечи камък 1077 m, разположен на 1 km западно от село Ракита, на границата с община Брезник.

Води 
Най-голямата река в общината е Сливнишка река (десен приток на река Блато, която е ляв приток на Искър). Тя извира от северното подножие на връх Мечи камък на 1020 m н.в. До село Радуловци тече на север в дълбока залесена долина с голям наклон. Преди село Бърложница завива на изток и при село Алдомировци навлиза в Софийското поле. Минава през град Сливница и югоизточно от него напуска пределите на общината. Влива се отдясно в река Блато (ляв приток на Искър) на 542 m н.в., на 700 m северозападно от кв. „Обединение“ на град Костинброд. Площта на водосборния ѝ басейн на реката е 173 km2, което представлява 22,4% от водосборния басейн на река Блато. Основни притоци са реките: Слатина (ляв), Гълъбовска река (десен), Криворащица (десен).

В западната част на общината, през селата Повалиръж и Драготинци протича Габерска река (ляв приток на Нишава) с част от горното си течение.

На 4 km северно от село Алдомировци и разположено Алдомировското блато.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 13 населени места с общо население от 8987 жители към 7 септември 2021 г.

Административно-териториални промени 
 Указ № 546/обн. 15.09.1964 г. – признава с. Сливница за гр. Сливница;
 Указ № 970/обн. 04.04.1986 г. – признава м. Извор за с. Извор.

Политика

Награди за Община Сливница 
 Победител в категория „Инвестиции и работни места“, раздел „малки общини“, в онлайн конкурса „Кмет на годината, 2017“. Приз за кмета Васко Стоилков за привличане на инвеститори и разкриване на работни места.

Транспорт 
През територията на общината преминават два участъка от Железопътната мрежа на България с обща дължина от 25,3 km:
 от северозапад на югоизток, на протежение от 14 km – участък от трасето на жп линията Калотина – София – Пловдив – Свиленград;
 началният участък от 11,3 km от трасето на жп линията Алдомировци – Габер.

През общината преминават частично 3 пътя от Републиканската пътна мрежа на България с обща дължина 48,2 km:
 участък от 13 km от Републикански път I-8 (от km 16,8 до km 29,8);
 участък от 19,6 km от Републикански път III-811 (от km 10 до km 29,6);
 началният участък от 15,6 km от Републикански път III-8112 (от km 0 до km 15,6).

Топографска карта

Бележки

Източници

Външни препратки 
 Официален сайт
 Сайт за Община Сливница